Imtella' Jannar 3, 2022 Pumpiera Taljani qattgħu madwar 5 sigħat iħaffru biex joħorġu żewġt iklieb minn ġo ħofra fil-villaġġ ta' Lomazzo, viċin Como. Is-salvataġġ seħħ fl-1 ta' Jannar u l-filmat tal-mument li nstabu l-klieb ittella' fuq is-siti soċjali tal-Vigile di Fuoco. Rapporti fil-mezzi tax-xandir internazzjonali qalu li l-klieb daħlu fil-ħofra f'ġirja wara volpi imma ma setgħux joħorġu. Minbarra l-uffiċjali tat-tifi tan-nar ta' Como f'din l-operazzjoni ta' salvataġġ ħadu sehem ukoll dawk mill-belt ta' Bergamo li huma speċjalizzati fis-salvataġġ tal-annimali. Il-klieb instabu mimlijin trab imma l-kundizzjoni tagħhom kienet deskritta bħala waħda tajba.